Document ID: 21990A0118(01)

Reference:
EUR-Lex - 21990A0118(01) - EL
Avis juridique important
|
21990A0118(01)
Συμφωνία-πλαίσιο επιστημονικής και τεχνικής συνεργασίας μεταξύ των Ευρωπαϊκών Κοινοτήτων και της Δημοκρατίας της Ισλανδίας
Επίσημη Εφημερίδα αριθ. L 014 της 18/01/1990 σ. 0019 - 0021
*****ΣΥΜΦΩΝΙΑ-ΠΛΑΙΣΙΟ  επιστημονικής και τεχνικής συνεργασίας μεταξύ των Ευρωπαϊκών Κοινοτήτων και της Δημοκρατίας της Ισλανδίας  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, ενεργώντας εξ ονόματος της Ευρωπαϊκής Οικονομικής Κοινότητας και  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, ενεργώντας εξ ονόματος της Ευρωπαϊκής Κοινότητας Ατομικής Ενέργειας, καλουμένη εφεξής « Επιτροπή»,  αφενός και  Η ΚΥΒΕΡΝΗΣΗ ΤΗΣ ΔΗΜΟΚΡΑΤΙΑΣ ΤΗΣ ΙΣΛΑΝΔΙΑΣ, ενεργώντας εξ ονόματος της Δημοκρατίας της Ισλανδίας, καλούμενη εφεξής « Ισλανδία»,  αφετέρου,  καλούμενα του λοιπού «τα συμβαλλόμενα μέρη»,  ΕΚΤΙΜΩΝΤΑΣ:  ότι, υπό την επιφύλαξη των συναφών διατάξεων των συνθηκών για την ίδρυση της Ευρωπαϊκής Οικονομικής Κοινότητας και της Ευρωπαϊκής Κοινότητας της Ατομικής Ενέργειας, η παρούσα συμφωνία-πλαίσιο και η κάθε αναλαμβανόμενη δράση δυνάμει της συμφωνίας αυτής, δεν θίγουν με κανένα τρόπο τις εξουσίες που διαθέτουν τα κράτη μέλη των Ευρωπαϊκών Κοινοτήτων για την ανάληψη διμερών δραστηριοτήτων με την Ισλανδία στους τομείς της επιστήμης, της τεχνολογίας, της έρευνας και της ανάπτυξης και τη σύναψη, ενδεχομένως, συμφωνιών προς το σκοπό αυτό·  τη σημασία της επιστημονικής και τεχνικής έρευνας για την Ισλανδία και τις Ευρωπαϊκές Κοινότητες, που στο εξής καλούνται « οι Κοινότητες», και το αμοιβαίο συμφέρον τους να συνεργαστούν στο συγκεκριμένο τομέα για να χρησιμοποιηθούν καλύτερα τα διαθέσιμα μέσα και να αποφευχθεί η περιττή διπλή απασχόληση·  ότι, με την ευκαιρία της σύσκεψης που έγινε στο Λουξεμβούργο στις 9 Απριλίου 1984, οι υπουργοί των κρατών μελών των Κοινοτήτων, οι υπουργοί των κρατών μελών της Ευρωπαϊκής Ζώνης Ελεύθερων Συναλλαγών (ΕΖΕΣ) και η Επιτροπή έκριναν ότι η αυξανόμενη οικονομική αλληλεξάρτηση μεταξύ των Κοινοτήτων και των χωρών ΕΖΕΣ δικαιολογεί ιδιαίτερα τη συνεργασία στον τομέα της έρευνας και ανάπτυξης και τόνισε την αναγκαιότητα να ενταθούν οι προσπάθειες αυτές, προκειμένου ιδίως να προωθηθεί η κινητικότητα των ερευνητών· ότι, εξάλλου οι υπουργοί εξέφρασαν την επιθυμία να δοθεί ιδιαίτερη προσοχή σε ορισμένους τομείς της βιομηχανίας και των τεχνολογιών του μέλλοντος·  ότι η Ισλανδία και η Ευρωπαϊκή Οικονομική Κοινότητα συνεργάζονται στο πλαίσιο ενός σχεδίου Cost (συνεργασίας στον τομέα της επιστημονικής και τεχνικής έρευνας) και ότι προτίθενται να συνεχίσουν τις προσπάθειές τους στο συγκεκριμένο σχέδιο·  ότι η Ισλανδία και οι Κοινότητες εφαρμόζουν σημαντικά προγράμματα έρευνας σε τομείς που παρουσιάζουν ενδιαφέρον και για τις δύο πλευρές·  ότι η Ισλανδία και οι Κοινότητες έχουν συμφέρον να συνεργασθούν στο πλαίσιο των προγραμμάτων αυτών·  ότι, προς το σκοπό αυτό, είναι επιθυμητό να καθοριστεί πλαίσιο που να συμπεριλαμβάνει τη συνεργασία μεταξύ της Ισλανδίας και των Κοινοτήτων στο σύνολό της στον τομέα της έρευνας, και να επιτρέπει τη συμμετοχή ιδιωτικών οργανισμών και επιχειρήσεων· ότι, επιπλέον, το πλαίσιο αυτό θα πρέπει να προβλέπει απλές και αποτελεσματικές διαδικασίες και να έχει δυναμικό χαρακτήρα,  ΣΥΜΦΩΝΗΣΑΝ ΤΑ ΕΞΗΣ:  Α. Αντικείμενο της συμφωνίας  Άρθρο 1  Η παρούσα συμφωνία καθορίζει το πλαίσιο για την προώθηση της επιστημονικής και τεχνικής συνεργασίας μεταξύ της Ισλανδίας και των Κοινοτήτων στους τομείς κοινού ενδιαφέροντος που αποτελούν αντικείμενο προγραμμάτων έρευνας και ανάπτυξης των αντισυμβαλλομένων μερών.  Άρθρο 2  Η συνεργασία μπορεί να πραγματοποιηθεί μέσω οργανισμών και επιχειρήσεων του δημοσίου ή ιδιωτικού χαρακτήρα που συμμετέχουν, στην Ισλανδία και τις Κοινότητες, στα προγράμματα έρευνας που αναφέρονται στο άρθρο 1.  Άρθρο 3  Η συνεργασία μπορεί να λάβει τις ακόλουθες μορφές:  - τακτικές ανταλλαγές απόψεων σχετικά με τις κατευθύνσεις και τις προτεραιότητες της πολιτικής της έρευνας στην Ισλανδία και τις Κοινότητες, καθώς και με το σχεδιασμό της,  - ανταλλαγές απόψεων σχετικά με τις προοπτικές και την ανάπτυξη συνεργασίας, - διαβίβαση πληροφοριών που απορρέουν από τη συνεργασία, η οποία καθιερώνεται από την παρούσα συμφωνία,  - συντονισμό προγραμμάτων και σχεδίων που εφαρμόζονται στην Ισλανδία και τις Κοινότητες,  - συμμετοχή σε κοινά προγράμματα ή υποπρογράμματα, και υλοποίηση κοινών δράσεων στην Ισλανδία και τις Κοινότητες.  Άρθρο 4  Η συνεργασία μπορεί να πραγματοποιηθεί με τα ακόλουθα μέσα:  - κοινές συσκέψεις,  - επισκέψεις και ανταλλαγές ερευνητών, μηχανικών και τεχνικών,  - τακτικές επαφές μεταξύ των υπευθύνων και προγραμμάτων σχεδίων,  - συμμετοχή εμπειρογνωμόνων σε σεμινάρια, σε συμπόσια και ημερίδες,  - συμμετοχή σε κοινά προγράμματα και υποπρογράμματα και σε κοινές δράσεις,  - διάθεση εγγράφων και ανακοίνωση των αποτελεσμάτων των εργασιών που αναλαμβάνονται στα πλαίσια της συνεργασίας.  Άρθρο 5  Η συνεργασία μπορεί να προσαρμοστεί και να αναπτυχθεί οποτεδήποτε με κοινή συμφωνία των συμβαλλομένων μερών.  Β. Εφαρμογή της συνεργασίας  Άρθρο 6  Η συνεργασία που προβλέπεται από την παρούσα συμφωνία πραγματοποιείται μέσω των καταλλήλων συμφωνιών.  Άρθρο 7  Στις συμφωνίες που προβλέπονται στο άρθρο 6 καθορίζονται οι μορφές και τα μέσα κάθε δράσης που αναλαμβάνεται στο πλαίσιο της συνεργασίας, καθώς και:  - οι στόχοι επιστημονικού και τεχνικού περιεχομένου,  - οι κανόνες σχετικά με τη διάδοση γνώσεων και με την πνευματική ιδιοκτησία,  - οι διατάξεις που αφορούν την κινητικότητα του προσωπικού και τη συμμετοχή αντιπροσώπων ενός συμβαλλόμενου μέρους σε οργανισμούς του αντισυμβαλλόμενου,  - οι διαδικασίες για την οικονομική συμμετοχή στις συμφωνίες,  - οποιαδήποτε άλλη πρόσφορη διαδικασία.  Άρθρο 8  Οι συμφωνίες που αναφέρονται στο άρθρο 6 συνάπτονται σύμφωνα με τις διαδικασίες που ισχύουν για τα συμβαλλόμενα μέρη.  Άρθρο 9  Κάθε συμβαλλόμενο μέρος γνωστοποιεί στο αντισυμβαλλόμενο τα ονόματα των οργανισμών και επιχειρήσεων που αναφέρονται στο άρθρο 2 και που παίρνουν μέρος στη συνεργασία.  Γ. Μεικτή επιτροπή  Άρθρο 10  Συγκροτείται μεικτή επιτροπή, που ονομάζεται «επιτροπή έρευνας Ισλανδίας-Κοινοτήτων», η οποία επιφορτίζεται με:  - τον προσδιορισμό των τομέων που είναι πρόσφοροι για συνεργασία και την εξέταση κάθε μέτρου ικανού να βελτιώσει και να προωθήσει τη συνεργασία,  - την τακτική ανταλλαγή απόψεων σχετικά με τις κατευθύνσεις και τις προτεραιότητες της πολιτικής της έρευνας, καθώς και με το σχεδιασμό της έρευνας, στην Ισλανδία και τις Κοινότητες και τις προοπτικές συνεργασίας,  - τη μέριμνα για την ορθή εφαρμογή της παρούσας συμφωνίας.  Άρθρο 11  Η μεικτή επιτροπή, που αποτελείται από αντιπροσώπους της Επιτροπής και της Ισλανδίας, θεσπίζει τον εσωτερικό κανονισμό της.  Συνέρχεται, μετά από αίτηση ενός από τα συμβαλλόμενα μέρη, τουλάχιστον μία φορά το χρόνο.  Δ. Τελικές διατάξεις  Άρθρο 12  Η παρούσα συμφωνία εγκρίνεται από τα συμβαλλόμενα μέρη σύμφωνα με τις διαδικασίες που ισχύουν για το καθένα απ' αυτά. Αρχίζει να ισχύει την ημερομηνία κατά την οποία κάθε συμβαλλόμενο μέρος γνωστοποιεί στον αντισυμβαλλόμενο την ολοκλήρωση των διαδικασιών που είναι απαραίτητες για το σκοπό αυτό.  Άρθρο 13  Η παρούσα συμφωνία εφαρμόζεται, αφενός, στα εδάφη στα οποία εφαρμόζεται η συνθήκη για την ίδρυση της Ευρωπαϊκής Οικονομικής Κοινότητας, υπό τους όρους που προβλέπει η συνθήκη αυτή, και αφετέρου, στο έδαφος της Δημοκρατίας της Ισλανδίας.  Άρθρο 14  Η παρούσα συμφωνία είναι αορίστου διαρκείας. Κάθε συμβαλλόμενο μέρος Pk'naeί να την καταγγείλει οποτεδήποτε ή να ζητήσει την αναθεώρησή της με προειδοποίηση 12 μηνών. Άρθρο 15  Η παρούσα συμφωνία συντάσσεται σε δύο αντίτυπα στην αγγλική, γαλλική, γερμανική, δανική, ελληνική, ισλανδική, ισπανική, ιταλική, ολλανδική και πορτογαλική γλώσσα, και όλα τα κείμενα είναι εξίσου αυθεντικά.  Βρυξέλλες, 30 Οκτωβρίου 1989.  1.2 // Για το Συμβούλιο και την Επιτροπή  των Ευρωπαϊκών Κοινοτήτων   // Για τη Δημοκρατία της Ισλανδίας   // J. VIDAL Frans ANDRIESSEN  // Jon Baldvin HANNIBALSSON

Summary:
Επιστημονική και τεχνική συνεργασία μεταξύ της ΕΕ και της Ισλανδίας
Επιστημονική και τεχνική συνεργασία μεταξύ της ΕΕ και της Ισλανδίας
 
ΣΥΝΟΨΗ ΤΩΝ ΑΚΟΛΟΥΘΩΝ ΚΕΙΜΕΝΩΝ:
Συμφωνία-πλαίσιο επιστημονικής και τεχνικής συνεργασίας μεταξύ των Ευρωπαϊκών Κοινοτήτων και της Δημοκρατίας της Ισλανδίας
Απόφαση 90/23/ΕΟΚ — σύναψη, εξ ονόματος της Ευρωπαϊκής Οικονομικής Κοινότητας, συμφωνίας-πλαισίου επιστημονικής και τεχνικής συνεργασίας μεταξύ των Ευρωπαϊκών Κοινοτήτων και της Δημοκρατίας της Ισλανδίας
Απόφαση 90/24/Ευρατόμ — οριστική σύναψη, εξ ονόματος της Ευρωπαϊκής Κοινότητας Ατομικής Ενέργειας, συμφωνίας-πλαίσιο επιστημονικής και τεχνικής συνεργασίας μεταξύ των Ευρωπαϊκών Κοινοτήτων και της Δημοκρατίας της Ισλανδίας
ΠΟΙΟΣ ΕΙΝΑΙ Ο ΣΚΟΠΟΣ ΤΗΣ ΣΥΜΦΩΝΙΑΣ ΚΑΙ ΤΩΝ ΑΠΟΦΑΣΕΩΝ;
Η συμφωνία καθιερώνει ένα επίσημο πλαίσιο για την προώθηση της επιστημονικής και τεχνικής συνεργασίας μεταξύ της Ισλανδίας και των Ευρωπαϊκών Κοινοτήτων στους τομείς κοινού ενδιαφέροντος που αποτελούν αντικείμενο προγραμμάτων έρευνας και ανάπτυξης. Με την απόφαση 90/23/ΕΟΚ, το Συμβούλιο ενέκρινε τη σύναψη της συμφωνίας εξ ονόματος της Ευρωπαϊκής Κοινότητας (νυν ΕΕ). Με την απόφαση 90/24/Ευρατόμ, η Ευρωπαϊκή Επιτροπή ενέκρινε τη σύναψη της συμφωνίας εξ ονόματος της Ευρωπαϊκής Κοινότητας Ατομικής Ενέργειας (Ευρατόμ).
ΒΑΣΙΚΑ ΣΗΜΕΙΑ
Συνεργασία
Η συνεργασία μπορεί να λάβει τις ακόλουθες μορφές:τακτικές ανταλλαγές απόψεων σχετικά με τις κατευθύνσεις και τις προτεραιότητες των πολιτικών και του προγραμματισμού των ερευνών στην Ισλανδία, στην ΕΕ και τη Ευρατόμ· ανταλλαγές απόψεων σχετικά με τις προοπτικές και την ανάπτυξη συνεργασίας· διαβίβαση πληροφοριών που απορρέουν από τη συνεργασία που καθιερώνεται από την παρούσα συμφωνία· συντονισμό προγραμμάτων και έργων που υλοποιούνται στην Ισλανδία, στην ΕΕ και την Ευρατόμ· συμμετοχή σε κοινά προγράμματα ή υποπρογράμματα, και υλοποίηση κοινών δράσεων στην Ισλανδία, στην ΕΕ και την Ευρατόμ.Δραστηριότητες
Η συνεργασία μπορεί να πραγματοποιηθεί με τα ακόλουθα μέσα:κοινές συνεδριάσεις· επισκέψεις και ανταλλαγές ερευνητών, μηχανικών και τεχνικών· τακτικές επαφές μεταξύ των σχεδιαστών και διαχειριστών προγραμμάτων ή έργων· συμμετοχή εμπειρογνωμόνων σε σεμινάρια, σε συμπόσια και ημερίδες· συμμετοχή σε κοινά προγράμματα ή υποπρογράμματα και σε κοινές δράσεις· διάθεση εγγράφων και ανακοινώσεων των αποτελεσμάτων των εργασιών που πραγματοποιούνται στα πλαίσια της συνεργασίας.
ΗΜΕΡΟΜΗΝΙΑ ΕΝΑΡΞΗΣ ΙΣΧΥΟΣ
Η συμφωνία τέθηκε σε ισχύ την 6η Ιουνίου 1990 για αόριστο χρονικό διάστημα. Οιοδήποτε εκ των μερών δύναται, ανά πάσα στιγμή, να προβεί σε καταγγελία ή να ζητήσει την αναθεώρησή της με προειδοποίηση 12 μηνών.
ΓΕΝΙΚΟ ΠΛΑΙΣΙΟ
Οι σχέσεις μεταξύ της ΕΕ και της Ισλανδίας διέπονται κυρίως από τη Συμφωνία για τον Ευρωπαϊκό Οικονομικό Χώρο μέσω της οποίας δημιουργήθηκε μια ζώνη στην οποία υπάρχει ελεύθερη κυκλοφορία προσώπων, υπηρεσιών, εμπορευμάτων και κεφαλαίων που περιλαμβάνει τις χώρες της ΕΕ, την Ισλανδία, το Λιχτενστάιν και τη Νορβηγία.
Για λογαριασμό της Ευρατόμ, με την απόφαση του Συμβουλίου της 19ης Ιουνίου 1989, το Συμβούλιο ενέκρινε την οριστική σύναψη της συμφωνίας-πλαίσιο επιστημονικής και τεχνικής συνεργασίας μεταξύ των Ευρωπαϊκών Κοινοτήτων και της Δημοκρατίας της Ισλανδίας από την Επιτροπή, εξ ονόματος της Ευρατόμ. Με βάση την εν λόγω απόφαση του Συμβουλίου, η Επιτροπή εξέδωσε την απόφαση 90/24/Ευρατόμ που προέβλεπε τη σύναψη της συμφωνίας-πλαίσιο επιστημονικής και τεχνικής συνεργασίας μεταξύ των Ευρωπαϊκών Κοινοτήτων και της Δημοκρατίας της Ισλανδίας, επίσης, εξ ονόματος της Ευρατόμ.
Για περισσότερες πληροφορίες, ανατρέξτε:Ισλανδία και ΕΕ (Ευρωπαϊκή Υπηρεσία Εξωτερικής Δράσης).
ΒΑΣΙΚΑ ΚΕΙΜΕΝΑ
Συμφωνία-πλαίσιο επιστημονικής και τεχνικής συνεργασίας μεταξύ των Ευρωπαϊκών Κοινοτήτων και της Δημοκρατίας της Ισλανδίας (ΕΕ L 14 της 18.1.1990, σ. 19-21)
Απόφαση 90/23/ΕΟΚ του Συμβουλίου, της 29ης Σεπτεμβρίου 1989, σχετικά με τη σύναψη, εξ ονόματος της Ευρωπαϊκής Οικονομικής Κοινότητας, συμφωνίας-πλαισίου επιστημονικής και τεχνικής συνεργασίας μεταξύ των Ευρωπαϊκών Κοινοτήτων και της Δημοκρατίας της Ισλανδίας (ΕΕ L 14 της 18.1.1990, σ. 18)
Απόφαση 90/24/Ευρατόμ της Επιτροπής, της 12ης Ιανουαρίου 1990, που αφορά την οριστική σύναψη, εξ ονόματος της Ευρωπαϊκής Κοινότητας Ατομικής Ενέργειας, συμφωνίας-πλαίσιο επιστημονικής και τεχνικής συνεργασίας μεταξύ των Ευρωπαϊκών Κοινοτήτων και της Δημοκρατίας της Ισλανδίας (ΕΕ L 14 της 18.1.1990, σ. 22)
τελευταία ενημέρωση 19.02.2020